उस अजनबी शहर में एक अनजान औरत की मदद करते समय वह थर-थर कांॅंप रहा था। उसका मन जहॉं उस औरत के दुःख में शामिल होने से सुकून महसूस कर रहा था। वहीं एक अज्ञात डर भी उसे सता रहा था,कि अगर मुहल्ले वालों ने उसको कुछ उल्टा-सीधा कह दिया तो ? पर इस भय के साथ भी उसकी उदारता बनी रही। वह अब उस औरत की मदद करते-करते उसके बारे में कई बातें जान गया। उस औरत का नाम लक्ष्मी था, जिसके दो लड़कियां और दो लडके थे। शुरू-शुरू में उसके पति का बिजनेस बहुत अच्छा चलता था बाद में इतना घाटा हुआ कि बिजनेस के साथ -साथ पति भी बर्बाद हो गया। बच्चों पर जान छिड़कने वाला और पत्नी से अथाह प्यार करने वाला पति दिन-ब-दिन कर्ज और शराब में डूबता गया और देखते ही देखते सारा कुनबा दुर्भाग्य का शिकार हो गया। निशांत का अब उस घर से एक आत्मीय संबंध जुड़ गया।घर की रौनक वापस आ गयी,बच्चे स्कूल जाने लगे। लक्ष्मी सजने-सॅंवरने लगी और उसका पति उससे डरने लगा, क्योंकि पत्नी के हाथ ‘निशांत‘ नाम का एक अमोघ हथियार आ गया था ,जिसके बल पर वह पति को तरह-तरह से डरा-धमका कर भगा देती।